Oficialusis leidinys L 007 , 11/01/2003 p. 0065 - 0067



Komisijos reglamentas (EB) Nr. 48/2003 2003 m. sausio 10 d. nustatantis taisykles, taikytinas toje pačioje prekinėje pakuotėje esantiems įvairių rūšių vaisių ir daržovių mišiniams EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 545/2002 [2], ypač į jo 2 straipsnio 2 dalį, kadangi: (1) Atsižvelgiant į tam tikrų vartotojų pareikalavimą, rinkoje vis daugėja pakuočių su skirtingų rūšių vaisiais ir daržovėmis, (2) Sąžininga prekyba reikalauja, kad toje pačioje prekinėje pakuotėje esantys švieži vaisiai ir daržovės būtų tos pačios kokybės. Tai įmanoma užtikrinti produktams, kuriems Bendrijos standartai dar nepatvirtinti pasinaudojant bendrosiomis nuostatomis. (3) Prekybos standartuose pateiktos vaisių ir daržovių pakuočių ženklinimo etiketėmis nuostatos. Ženklinimo etiketėmis reikalavimai turėtų būti nustatyti toje pačioje pakuotėje esančių įvairių rūšių vaisių ir daržovių mišiniams, bet jie neturi būti tokie griežti kaip standartų nuostatos, ypač atsižvelgiant į tai, kiek etiketėje yra vietos. Tačiau, siekiant neklaidinti vartotojų, produktams, kuriems netaikomi prekybos standartai, turėtų būti nustatyta ta pati informacija kaip ir tiems, kuriems jie taikomi. (4) Šiame reglamente numatytos priemonės atitinka Šviežių vaisių ir daržovių verslo komiteto nuomonę, PRIĖMĖ ŠĮ REGLAMENTĄ: 1 straipsnis Vaisių ir daržovių prekinėse pakuotėse, kurių neto masė ne daugiau kaip trys kilogramai, gali būti skirtingų rūšių vaisių ir daržovių mišiniai, jei: a) šie produktai yra vienodos kokybės ir jei kiekviena rūšis atitinka standartus, kaip nurodyta 2 straipsnyje; b) pakuotė yra atitinkamai paženklinta, kaip nurodyta 3 straipsnyje; ir c) mišinys neturi klaidinti vartotojo. 2 straipsnis Mišinius sudarantys produktai, kaip nurodyta 1 straipsnyje, turi būti tos pačios prekinės kokybės (I klasė, II klasė arba "ekstra" klasė, jei kiekvienas mišinio produktas yra "ekstra" klasės). Jei mišinyje esantiems vaisiams ir daržovėms Bendrijos rinkos standartai netaikomi, šie produktai turi būti tos pačios klasės, kaip nurodyta priede. 3 straipsnis Ženklinant 1 straipsnyje nurodytas prekines pakuotes ir (arba) kiekvieną pakuotę, į kurią jos įdėtos, nurodoma bent jau ši informacija: a) pakuotojo ir (arba) siuntėjo pavardė (pavadinimas) ir adresas arba oficialiai paskirtas ir patvirtintas kodas. Jei naudojamas kodo ženklas, nuoroda "pakuotojas ir (arba) siuntėjas" (arba atitinkamos santrumpos) turi būti nurodytos šalia kodo ženklo; b) kiekvieno pakuotėje esančio produkto/rūšies pavadinimas; c) kiekvieno mišinį sudarančio produkto veislės arba prekės komercinio tipo pavadinimas, kai šių produktų ne mišiniuose pavadinimo reikalaujama prekybos standartuose; d) kiekvieno iš minėtų produktų kilmės šalis, rašoma šalia produkto pavadinimo; e) klasė. Vaisiams ir daržovėms, kuriems taikomi Bendrijos standartai, minėtos detalės pakeičia šiuose standartuose numatytą informaciją. 4 straipsnis Šis reglamentas įsigalioja dvidešimtą dieną nuo jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2003 m. sausio 10 d. Komisijos vardu Franz Fischler Komisijos narys [1] OL L 297, 1996 11 21, p. 1. [2] OL L 84, 2002 3 28, p. 1. -------------------------------------------------- PRIEDAS Kokybės reikalavimai, kuriuos turi atitikti kiekvienas produktas, kuriam netaikomi Bendrijos prekybos standartai Būtiniausi kokybės reikalavimai Visų klasių produktai, atsižvelgiant į leistinus nukrypimus (žr. toliau), turi būti: - nepažeisti, - sveiki; produktai, kurie yra supuvę arba sugedę tiek, kad netinka vartoti, pašalinami, - švarūs, beveik be jokių matomų pašalinių medžiagų, - beveik be kenkėjų, - beveik nesugadinti kenkėjų, - ne perdaug išoriškai drėgni, - be pašalinio kvapo ir (arba) skonio, "Ekstra" klasė Šiai klasei priskiriami produktai turi būti aukščiausios kokybės. Jie turi būti būdingi tai veislei ir (arba) prekės tipui. Jie turi būti be defektų, išskyrus labai nežymius paviršiaus defektus, jeigu šie nekenkia bendrai produkcijos išvaizdai, kokybei, kokybės išlaikymui ir pateikimui pakuotėje. I klasė Šiai klasei priskiriami produktai turi būti geros kokybės. Jie turi būti būdingi tai veislei ir (arba) prekės komerciniam tipui. Tačiau gali būti leistini nežymūs defektai, jeigu jie nekenkia bendrai produkto išvaizdai, kokybei, kokybės išlaikymui ir pateikimui pakuotėje. II klasė Ši klasė apima produktus, kurių negalima priskirti aukštesnėms klasėms, tačiau kurie atitinka toliau nurodytus minimalius reikalavimus. Jie gali būti su defektais, jei išsaugo savo pagrindines savybes, susijusias su kokybe, kokybės išlaikymu ir pateikimu. Leistini kokybės nuokrypiai Nurodytos klasės reikalavimų neatitinkantiems kiekvienos pakuotės produktams taikomi leistini nuokrypiai. - "Ekstra klasė" 5 % produktų pagal skaičių ar svorį gali neatitikti klasės reikalavimų, tačiau turi atitikti I rūšies reikalavimus arba, išimties atvejais, – atitikti tai klasei leistinus nuokrypius. - I klasė (rūšis) 10 % produktų pagal skaičių ar svorį gali neatitikti klasės reikalavimų, tačiau turi atitikti II rūšies reikalavimus arba, išimties atvejais, – atitikti tai klasei leistinus nuokrypius. - II klasė 10 % produktų pagal skaičių ar svorį gali neatitikti nei klasės, nei minimalių reikalavimų, išskyrus puvimo ar kitokio gedimo paveiktą produkciją, laikomą netinkama vartoti. Vienodumas Produktai turi būti tos pačios kilmės, veislės arba prekinės klasės ir kokybės. --------------------------------------------------